**ПРОЕКТ!**

**П Р А В И Л А**

**за номиниране за награда "Община Кнежа" в системата на училищното образование и читалищната дейност**

Настоящите правила определят условията за кандидатстване, необходимите документи и процедурата за номиниране за награда „Община Кнежа” в системата на училищното образование и читалищната дейност.

**І. ЦЕЛ:**

Награда „Община Кнежа” в системата на училищното образование и читалищната дейност има за цел да удостои с признание и да поощри изявени ученици в областта на образованието, изкуството и културата, като популяризира сред обществеността техния граждански принос, талант и значими постижения.

**ІІ. ОБЩИ ПОЛОЖЕНИЯ:**

1. Награда „Община Кнежа” в системата на училищното образование и читалищната дейност се присъжда всяка година, по повод на 24 май – Ден на светите братя Кирил и Методий, на българската азбука, просвета и култура и на славянската книжовност.

2. Награда „Община Кнежа” се присъжда на ученици и читалищните възпитаници на територията на Община Кнежа, за постиженията им в областта на образованието, изкуството и културата, за периода от 15 април на предходната година до 15 април на настоящата календарна година.

3. Награда „Община Кнежа” се присъжда в следните категории и с нея се удостояват избраните за:

3.1.“Ученик на годината” в областта на общообразователната подготовка;

3.2. “Зрелостник на годината”;

3.3. „Формация на годината“ в областта на читалищната дейност;

4. Награда „Община Кнежа” се присъжда с решение на Общински съвет по мотивирано предложение на ПК „Образование, култура, младежта и спорта, социална, здравна и демографска политика” към Общински съвет – Кнежа.

5. Награда „Община Кнежа” в системата на училищното образование и читалищната дейност се състои от:

- Диплом, плакет и парична награда в размер на 100 лв. за ученици;

- Диплом, плакет и парична награда в размер на 100 лв. за зрелостници;

- Диплом, плакет и парична награда в размер на 200 лв. за формация.

Средствата се осигуряват от Община Кнежа и дарители.

6. Организацията по връчването на наградата се осъществява от Община Кнежа.

7. Награда “Община Кнежа” се връчва от Кмета на община Кнежа и Председателя на Общински съвет – Кнежа на специална тържествена церемония на 24 май – Ден на българската азбука, просвета и култура и на славянската книжовност.

8. Имената на наградените се вписват в почетна книга на град Кнежа.

**ІІІ. КРИТЕРИИ ЗА НОМИНИРАНЕ:**

 Номинираните ученици в системата на училищното образование и читалищните формации трябва да са носители на международни и/или национални награди.

Всеки от кандидатите трябва да отговаря на повече от половината от следните изисквания:

**1. Критерии за номиниране на „Ученик на годината“:**

1.1. Да са ученици от І до ХІІ клас, дневна форма на обучение в училище на територията на Община Кнежа;

1.2. Отлично да са се представили на състезания, олимпиади, конкурси или игри, съобразно категорията в която са номинирани;

1.3. Активно участие в извънкласни форми - викторини, рецитали, конкурси,културно-масови мероприятия и благотворителни инициативи на регионално, национално и международно ниво;

1.4. Успех не по- малък от Отличен 5.50 за първия срок на настоящата учебна година;

1.5. Да не са наказвани за разглежданата учебна година и поведението им да е в съответствие с правилника на учебното заведение, в което се обучават;

1.6. Да са допринесли с проявена лична отговорност и инициативност за обогатяване на училищния живот и издигане авторитета и престижа на образователната мрежа в общината.

**2. Критерии за номиниране на „Зрелостник на годината“:**

2.1. Наградата се присъжда на ученик завършващ средно образование в годината на връчване на наградата, който има успех от Отличен 6.00 за годните на обучение от 8 до 11 клас и Отличен 6.00 в 12 клас на първи учебен срок;

2.2. През годините на обучение от 8 до 12 клас има отличия от регионални, национални или международни изяви в областта на образованието;

2.3. Да има принос в училищния живот;

2.4. Няма наложени административни санкции за разглеждания период.

**3. Критерии за номиниране „Формация на годината“ в областта на читалищната дейност:**

3.1. Класиране на призови места на международни, национални и регионални изяви;

3.2. Класирани на конкурси, фестивали, медийни изяви, пленери и др.

3.3. Значим принос в културния живот на обществеността;

**ІV. ПРОЦЕДУРА ЗА НОМИНИРАНЕ:**

1. Аргументирани предложения за награждаване, придружени с документи /награди, грамоти, отличия, препоръки, анкети, независими оценки и други/ се правят писмено до Общински съвет - Кнежа в срок до 10 април. Депозират се в деловодството на Община Кнежа.

2. Предложенията могат да се представят от:

2.1. Педагогическите съвети;

2.2. Настоятелствата към читалищата на територията на община Кнежа;

Приема се не повече от едно предложение за всяка категория от съответната образователна институция и читалище.

3. В срок до 1-ви март ПК „Образование, култура, младежта и спорта, социална, здравна и демографска политика” съставя предложение за експертна комисия, която прави селекция на номинациите.

4. Експертната комисия се състои от петима членове, предложени от:

4.1. ПК „Образование, култура, младежта и спорта, социална, здравна и демографска политика” – трима;

4.2. Общинска администрация – двама;

Председателят на ПК „Образование, култура, младежта и спорта, социална, здравна и демографска политика” е председател на експертната комисия.

5. Съставът на експертната комисия се утвърждава със заповед на Кмета на Община Кнеж в срок до 15 март.

6. В срок до 20 април експертната комисия изготвя свое предложение до ПК „Образование, култура, младежта и спорта, социална, здравна и демографска политика”, което включва до три номинации във всяко направление, подредени от първо до трето място. Изборът е с явно гласуване и с обикновено мнозинство.

7. ПК „Образование, култура, младежта и спорта, социална, здравна и демографска политика” на свое заседание излъчва по едно предложение във всяко направление.

8. Председателят на ПК „Образование, култура, младежта и спорта, социална, здравна и демографска политика” внася предложение за решение на заседание на Общински съвет – Кнежа.

Тези Правила влиза в сила от деня на приемането им от Общински съвет – Кнежа с Решение № …. по Протокол № …./……………